
			6. MODUL:

			Biljke

			Trajanje: 12 školskih sati

			Ishodi modula:

				Izdvojiti utjecaj proizvođača na oblikovanje životnih uvjeta na Zemlji (od cijanobakterija do sjemenjača)

				Na tipičnim predstavnicima objasniti osnovne značajke građe pojedine skupine biljaka te ih analizirati s obzirom na funkciju, način života i stanište

				Staviti u odnos uspješnost prilagodbi pojedine skupine s njihovim preživljavanjem i zastupljenošću u okolišu

				Revidirati ulogu i važnost predstavnika carstva biljaka u razvojnom stablu živoga svijeta

			Generičke kompetencije:

			Informacijska pismenost (sposobnost prikupljanja i analize informacija iz različitih izvora, sposobnost znanja drugog jezika), rješavanje problema, suradnja, kritičko mišljenje (sposobnost kritike i samokritike), kreativno mišljenje, sposobnost analize i sinteze, istraživačke vještine, pisana komunikacija na materinskom jeziku, sposobnost samostalnog rada, sposobnost stvaranja novih ideja.

			Jedinice DOS-a:

			6.1.	Razvoj biljaka

			6.2.	Mahovine i papratnjače

			6.3.	Biljke bez sjemenke – ponavljanje

			6.4.	Golosjemenjače

			6.5.	Kritosjemenjače

			6.6.	Biljke sa sjemenkom – ponavljanje

			6.1. Razvoj biljaka

			Obrada novog gradiva: 1sat

			Generičke kompetencije: Suradnja, sposobnost analize i sinteze, sposobnost samoprocjene, sposobnost kritike

			Temeljni koncept: Evolucija, biološka raznolikost

			Cilj: Na tipičnim predstavnicima uočiti evolucijske napretke pri razvoju carstva biljaka

			Ishodi sata:

			1.	Opisati osnovne značajke građe biljaka

			2.	Izdvojiti Sunčevu energiju kao polazišnu energiju održivosti života

			3.	Opisati tipične predstavnike skupina

			4.	Povezati usložnjavanje građe s razvojem novih osobina tijekom evolucije

			5.	Staviti u odnos uspješnost prilagodbi skupine s njihovim preživljavanjem i zastupljenošću u okolišu.

			Uvodni dio

			Uključi se!

			Učitelj na ploču zapisuje naslov Biljke. Zamoli učenike da se podijele u skupine. Svaka skupina dobiva po jedan papir s istim naslovom i uputu da metodom kolo naokolo zapišu sve čega se mogu sjetiti o biljkama. Zapisi/ideje se ne smiju ponavljati unutar iste skupine. Učenici dvije skupine zatim uspoređuju zapisano, a potom se neki od njih javljaju pročitati zapise. Učitelj zatim zamoli ostale skupine da nadodaju što su oni zapisali, a da prva skupina to nije navela i tako redom (ostvaruje se 1. ishod te ovisno o zapisima i 3. ishod).

			Središnji dio

			Učenici gledaju video o povezanosti biljaka i drugih organizama koji se nalazi u DOS-u te odgovaraju na pitanja koja se nalaze uz video. Metodom suradničkog učenja razmisli – razmijeni – podijeli, prvo u paru te kasnije unutar manjih skupina, uspoređuju odgovore i po potrebi se dopunjavaju i ispravljaju. Skupine se zatim javljaju izložiti odgovore pred ostatkom razreda (ostvaruje se 2. ishod). Ukoliko se učenici slažu s odgovorima u zrak podižu žuti papirić, a ako se ne slažu – crveni.

			Učitelj zatim potiče učenike da navedu što veći broj biljaka iz svoje prehrane. Kada se hrane njima i zašto? Koji su hranjivi sastojci unutar biljke? Hoće li biti jednako siti ako pojedu blitvu i bademe? Proučavanjem galerije fotografija učenici izdvajaju vrste koje u svojim jestivim dijelovima imaju najveće zalihe škroba. U slučaju dobre opremljenosti škole, učenici mogu dokazati prisutnost škroba u biljkama iz svoje svakodnevice.

			Vođenim čitanjem ulomka Evolucijski razvoj biljaka učenici primjećuju i raspravljaju o promjenama životnih uvjeta koji su doveli do današnje raznolikosti skupina biljaka i njihovoj rasprostranjenosti na Zemlji (ostvaruju se ishodi 4. i 5. te djelomično 3. ishod).

			Završni dio

			Učitelj i učenici rade refleksiju na sat. Nasumičnim izvlačenjem papirića na kojima su zapisani organi biljke cvjetnjače, učenici dobivaju zadatak izraditi organ koji su dobili te da na njemu zapišu njegove zadaće u biljnom organizmu. Nakon toga, učenici se podijele u skupine i „grade“ svoju biljku. Prije nego je sastave, provjeravaju je li točno što su zapisali o biljnim organima. Ako nije, ispravljaju pogreške. Svoje znanje učenici dodatno provjeravaju rješavanjem interaktivnog zadatka u sklopu jedinice DOS-a.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati posebnosti carstva biljaka te dodatno pitanje na koje žele tijekom budućih sati dobiti odgovor).

			Prijedlozi prilagodbe sadržaja za učenike s teškoćama:

			Učenici s teškoćama u svakom od zadataka moraju dobiti jasne upute o tome na koji će način raditi i što se od njih očekuje. Kako je predviđeno puno zadataka koji se rade u grupi ili paru, grupe ili parove valja složiti tako da budu potpora učenicima s teškoćama.

			Za aktivnosti gledanja videozapisa preporučuje se učenicima s teškoćama unaprijed najaviti videozapis (film, videoisječak) kako bi ga mogli unaprijed pogledati i biti spremniji za aktivnosti tijekom nastave. Učenika unaprijed obavijestiti o tome što će se u filmu gledati i što je bitno, odgovore na pitanja svakako zapisati i zalijepiti u bilježnicu.

			Pojmove rizomi i rizoidi (i ostale fonološki zahtjevne pojmove) potrebno je dodatno pojasniti i razjasniti učenicima s teškoćama.

			Prijedlozi prilagodbe sadržaja za darovite učenike:

			Omogućiti darovitim učenicima međupredmetnu povezanost te dopustiti da sami strukturiraju i reguliraju svoje učenje. Uputiti učenike na proučavanje sadržaja na poveznicama u jedinicama DOS-a.

			Ideje za rad s darovitim učenicima možete pronaći na poveznici: http://theinspiredclassroom.blogspot.hr/search?updated-max=2011-08-02T11:10:00-07:00&max-results=7

			6.2. Mahovine i papratnjače

			Obrada novog gradiva: 2 sata

			Generičke kompetencije: Suradnja, sposobnost analize i sinteze, sposobnost samoprocjene, sposobnost kritike

			Temeljni koncept: Evolucija, biološka raznolikost

			Cilj: Usporediti građu i funkcije mahovina i papratnjača te ih povezati s njihovom rasprostranjenošću i načinom života

			Ishodi prvog sata:

			1.	Identificirati tipične predstavnike skupina

			2.	Opisati glavne značajke građe te ih povezati sa zadaćama koje obavljaju i životnim uvjetima

			3.	Ukazati na prednosti i mane izmjene generacija tijekom životnog ciklusa

			4.	Povezati životne uvjete s prilagodbama organizama i gustoćom naseljenosti nekog područja

			Uvodni dio

			Uključi se!

			Učenici pročitaju uvodi tekst jedinice DOS-a te pomoću predloška nalik ovome u prilogu uspoređuju prikazana staništa i odgovaraju na pitanja ponuđena u uvodu.

			Zapisana obilježja učenici uspoređuju u paru te unutar manjih skupina i po potrebi se dopunjavaju i ispravljaju. Skupine se zatim javljaju izložiti odgovore pred ostatkom razreda (ostvaruje se 4. ishod). Ukoliko se učenici slažu s odgovorima u zrak podižu žuti papirić, a ako se ne slažu – crveni. Učitelj proziva učenike s uzdignutim crvenim papirićima kako bi pojasnili s čime i zašto se ne slažu.

			Središnji dio

			Pomoću sadržaja priloženih u DOS-u učenici postaju stručnjaci za mahovine i papratnjače na jedan dan. Navedena aktivnost zamišljena je u izvedbi četveročlanih matičnih skupina te nekoliko ekspertnih skupina. Učenici će u sklopu ekspertne skupine proučiti određeno obilježje/proces (građu mahovina, građu papratnjača, razmnožavanje mahovina i razmnožavanje papratnjača) te se vratiti u svoju matičnu skupinu i podučiti ostale članove o najvažnijim informacijama (ostvaruju se 1., 2. i 3. ishod). Prilikom rada u ekspertnoj skupini, učenicima može pomoći predložak za suradničko učenje.

			Učitelj prati rad svake grupe i pomaže po potrebi. Potom izdvoji nekoliko učenika koji će ostatku razreda izložiti uratke vezane uz pojedino obilježje/proces (idealno bi bilo da predstavljanje rade članovi matičnih skupina koji nisu eksperti za obilježje koje predstavljaju). Ostali učenici uzdizanjem/obaranjem palca pokazuju slažu li se s izloženim ili ne, a po potrebi uz dozvolu učitelja dopunjavaju izloženo.

			Završni dio

			Učitelj i učenici rade refleksiju na sat. Učitelj postavlja učenicima pitanje za provjeru ostvarenosti ishoda: Mogu li mahovine i papratnjače opstati bez vode?

			Učenici pišu odgovore u obliku kratkih sastava u bilježnicu ili na njih odgovaraju usmeno. Po završetku, odabrani učenici izlažu svoje zapise, a ostali učenici izriču svoje slaganje/neslaganje s uzdizanjem/ obaranjem palca.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati na kojem od staništa prikazanih u uvodu će biti najveća raznolikost mahovina i papratnjača).

			Ishodi drugog sata:

			1.	Identificirati tipične predstavnike skupina

			2.	Istražiti važnost mahovina i papratnjača za čovjeka i biosferu

			Uvodni dio

			Uključi se!

			Učenici ispunjavaju prva dva stupca KWL-tablice u kojoj navode što znaju o nastanku fosilnog goriva – ugljena. Naizmjenično čitaju zapisano u tablici, a ostali učenici dopunjavaju, pojašnjavaju ili po potrebi ispravljaju zapisano.

			Središnji dio

			Učenici promatraju crtež o nastanku ugljena koji se nalazi u DOS-u te odgovaraju na pitanja koja se nalaze uz njega. Metodom suradničkog učenja razmisli – razmijeni – podijeli, u paru te unutar manjih skupina uspoređuju odgovore koje po potrebi dopunjavaju i ispravljaju. Skupine se zatim javljaju izložiti odgovore pred ostatkom razreda (ostvaruju se 2. ishod). Ukoliko se učenici slažu s odgovorima u zrak podižu žuti papirić, a ako se ne slažu – crveni. Po završetku aktivnosti, učitelj provjerava je li netko od učenika doživio AHA efekt u odnosu na uvodnu aktivnost (KWL – tablicu).

			Nadalje učenici metodom čitanja uz anketu proučavaju ulomke Raznolikost mahovina i papratnjača te Koristi od mahovina i papratnjača i odgovaraju na pitanja u anketi koju im je pripremio učitelj (ostvaruju se 1. i 2. ishod). Ovom metodom lako se provjerava usvojenost ishoda, posebice ako anketa u sebi sadrži pitanja viših kognitivnih razina (rješavanje problema). Odgovore navedene u anketi, učenici uspoređuju u paru. Potom učitelj zamoli jedan par učenika da pročitaju svoj zapis te nakon toga zamoli drugi par da nadodaju nešto što su oni zapisali, a da prvi par nije rekao i tako redom.

			Završni dio

			Učitelj i učenici rade refleksiju na sat. Učitelj potiče učenike na popunjavanje posljednjeg, trećeg stupca KWL-tablice. Po završetku, odabrani učenici izlažu svoje zapise, a ostali učenici izriču svoje slaganje/ neslaganje s uzdizanjem/obaranjem palca.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja (poveznica na predložak zapisa procjene ishoda i razvoja generičkih kompetencija).

			Učitelj poziva učenike da ispišu stranice dnevnika učenja (poveznica za predložak osvrta o naučenom i procjeni vlastite aktivnosti) uz dodatnu uputu da napišu što su naučili (odraz – jednom do dvije rečenice opisati zašto su mahovine i papratnjače važne u životu čovjeka).

			Za domaći rad, zadati učenicima da osmisle istraživački rad o mahovinama i/ili papratnjačama. Kao početna ideja, može im poslužiti tekst u ulomku I na kraju…

			Prijedlozi prilagodbe sadržaja za učenike s teškoćama:

			Priložene predloške prema potrebama učenika grafički pojednostaviti ili odabrati samo jednu kategoriju koju će učenici morati ispuniti. Prilikom čitanja teksta uputiti učenike na korištenje inkluzivnog prikaza u DOS-u. Prilikom zadavanja domaće zadaće učenici moraju dobiti jasne pisane upute kako bi znali što se od njih očekuje. Učenicima s teškoćama potrebno je osigurati dodatno vrijeme za izvršavanje zadatka, pojednostavljivanje naputka za rad, ali i strukturiranje na manje logičke cjeline. Sliku građe mahovine bilo bi dobro umnožiti i zalijepiti u bilježnice učenika. Prilikom razvrstavanja obilježja mahovina i papratnjača učenicima je potrebno pružiti pomoć.

			Prijedlozi prilagodbe sadržaja za darovite učenike:

			S obzirom da su daroviti učenici često vrlo maštoviti i kreativni te umno sazrijevaju brže od svojih vršnjaka, puno čitaju, istražuju i pokazuju velik interes za specifična područja, mogu posebno demonstrirati. Stoga se preporuča izmjenjivati interaktivne aktivnosti u kojima je dominantno njihovo kreativno izražavanje i mišljenje, kreativno rješavanje problema te poticanje njihovih misaonih procesa.

			Učenici mogu uzgojiti vlastitu mahovinu slijedeći upute u videu: https://www.youtube.com/watch?v=CleZGsQGIOI

			6.3. Biljke bez sjemenke – ponavljanje

			Sistematizacija (ponavljanje) gradiva: 2 sata

			Generičke kompetencije:

			Suradnja, sposobnost analize i sinteze, sposobnost samoprocjene, sposobnost kritike

			Temeljni koncept: Evolucija, biološka raznolikost

			Cilj: Ukazati na važnost biljnog carstva u svakodnevnom životu te argumentirano usporediti papratnjače i mahovine

			Ishodi prvog sata:

			1.	Izdvojiti utjecaj proizvođača na oblikovanje životnih uvjeta na Zemlji (od cijanobakterija do sjemenjača)

			2.	Na tipičnim predstavnicima objasniti osnovne značajke građe pojedine skupine biljaka te ih analizirati s obzirom na funkciju, način života i stanište

			3.	Staviti u odnos uspješnost prilagodbi pojedine skupine s njihovim preživljavanjem i zastupljenošću u okolišu

			4.	Revidirati ulogu/važnost predstavnika carstva biljaka u razvojnom stablu živoga svijeta

			Uvodni dio

			Uključi se!

			Učenici metodom neprekinutog pisanja (vruća olovka) opisuju važnost i kruženje vode u prirodi. Po završetku pisanja, čitaju svoje radove dok odabrani predstavnici bilježe ideje koje su se najčešće javljale. Nakon toga, učenici i učitelj raspravljaju u važnosti očuvanja čistih zaliha vode te dogovaraju načine kako oni sami mogu tome pridonijeti.

			Središnji dio

			Učenici popunjavaju tablicu priloženu u jedinici DOS-a. Po završetku pisanja, svoje zabilješke trebaju usporediti s odabranim učenikom u paru, a zatim i u grupi. Dok čitaju uratke drugih učenika, označavaju ih malim oznakama. U slučaju da se slažu s napisanim stavljaju znak (+), ako nisu sigurni je li napisano točno (?) ili ako znaju da je zapisana tvrdnja netočna (-). Potom, učitelj poziva grupe da pročitaju svoje uratke. U slučaju da je još poneki (?) ostao nepojašnjen, drugi učenici i učitelj pomažu u razjašnjavanju (ostvaruju se ishodi 1. i 4.).

			Učitelj preporuča učenicima da prema uputama u jedinici DOS-a fotografiraju stabla iz svoje okoline koja su obrasla mahovinom te da fotografije donesu na nastavu. Pomoću fotografija, učenici će ispitati hipotezu da mahovina uvijek pokazuje na sjevernu stranu svijeta. Pri analizi fotografija i donošenu zaključaka, učenici se mogu koristiti sličnim predloškom:

			Učitelj prati rad te po potrebi pomaže i upućuje učenike u izvršavanju zadatka. Rezultati se izlažu ostatku razreda koji papirićima različitih boja ocjenjuju prezentirano. Zeleni papirić (izvrstan rad), žuti (potrebno je malo više truda) i crveni papirić (rad nije ispunio zadana očekivanja). Rad s najvećim brojem prikupljenih zelenih papirića može biti nagrađen i odgovarajućom ocjenom. Na ovaj način djelomično ostvaruju 2. i 3. ishod.

			Završni dio

			Učitelj i učenici rade refleksiju na sat tako što će učenici riješiti Vennov dijagram koji se nalazi u sklopu DOS-a.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati jesu li u čemu tijekom sata doživjeli AHA efekt).

			Za domaći rad učenicima zadati da prouče poveznice o cretovima i cretnim vrstama te da pripreme izlaganje za sljedeći sat.

			Ishodi drugog sata:

			1.	Na tipičnim predstavnicima objasniti osnovne značajke građe pojedine skupine biljaka te ih analizirati s obzirom na funkciju, način života i stanište

			2.	Staviti u odnos uspješnost prilagodbi pojedine skupine s njihovim preživljavanjem i zastupljenošću u okolišu

			Uvodni dio

			Uključi se!

			Učenici izlažu svoje prezentacije/infografike/plakate o cretovima i cretnim vrstama, a ostatak učenika u razredu popunjava anketu koja ima dvostruku ulogu – provjerava razumijevanje učenika, ali istodobno služi i kao organizator pažnje (ostvaruje se 1. ishod).

			Središnji dio

			Učenici se dijele u istraživačke skupine i provode praktični rad o mahu tresetaru i običnoj osladi prema situacijama navedenim u jedinici DOS-a. Prilikom vođenja bilješki, može im poslužiti već ranije priložena V-mapa u koju mogu zapisati svoje ideje i opažanja. Učitelj prati rad svake grupe i pomaže po potrebi. Potom izdvoji nekoliko grupa učenika koji će ostatku razreda izložiti svoje ideje i zaključke (ostvaruju 2. ishod).

			Nakon opisane aktivnosti, učenici se izrađuju hodogram događanja pri razmnožavanju mahovina i papratnjača. Hodogram može biti u obliku grozda ili konceptualne mape. Uratke učenici izlažu u obliku galerije: kada su posjetitelji (drugi učenici) uz njegov rad, pojašnjava svoje zamisli i djelo. Učenici stavljanjem ocjena od 1 – 5 ocjenjuju najuspješnije izvedbe.

			Završni dio

			Učitelj i učenici rade refleksiju na sat kroz razgovor i isticanje uloga mahovina i papratnjača u njihovom svakodnevnom životu. Svoje znanje učenici mogu dodatno provjeriti rješavanjem kviza u sklopu jedinice DOS-a.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati do pet osobina mahovina i papratnjača koje su ih iznenadile/ fascinirale).

			Prijedlozi prilagodbe sadržaja za učenike s teškoćama:

			Učenicima s teškoćama više odgovaraju kraće etape rada uz dovoljno vremena za ponavljanje i spoznaju teme, a upravo je korisno povezati učenike s drugim vršnjacima u paru kao oblik pomoći ili kontrole rada učenika s teškoćama. Također je dobro napraviti sažetke sadržaja, iz kojih je važno izdvojiti zadatke povezane s ključnim odrednicama sadržaja.

			Prijedlozi prilagodbe sadržaja za darovite učenike:

			Preporuča se osigurati prilagodbu trajanja aktivnosti tijekom istraživanja u skladu s učenikovom koncentracijom, interesima i angažiranošću; više prostora, vremena i materijala. Dodatno može samostalno istražiti, odnosno sadržaj treba obraditi detaljnije, svestranije negoli je to uobičajeno, obogatiti ga zanimljivim i manje poznatim ostalim sadržajima koji će se obrađivati. Daroviti učenici mogu snimiti film o rastu i razvoju biljke (niz fotografija koje će kasnije složiti u film), a kao poticaj može poslužiti poveznica: https://www.youtube.com/watch?v=9c9Zi3WFVRc

			6.4. Golosjemenjače

			Obrada novog gradiva: 2 sata

			Generičke kompetencije: Suradnja, sposobnost analize i sinteze, sposobnost samoprocjene, sposobnost kritike

			Temeljni koncept: Evolucija, biološka raznolikost

			Cilj: na tipičnim primjerima uočiti građu i zadaće golosjemenjača te prepoznati njihov značaj u evolucijskom razvoju biljaka

			Ishodi prvog sata:

			1.	Opisati tipične predstavnike skupine

			2.	Na tipičnim predstavnicima objasniti osnovne značajke građe golosjemenjača te ih analizirati s obzirom na funkciju, način života i stanište

			3.	Ukazati na sjemenku kao važan evolucijski napredak u rasprostranjivanju i preživljavanju sjemenjača

			4.	Staviti u odnos uspješnost prilagodbi skupine s njihovim preživljavanjem i zastupljenošću u okolišu

			Uvodni dio

			Uključi se!

			Učenici samostalno u svoje bilježnice odgovaraju na pitanja postavljena uz fotografiju golosjemenjača. Po završetku zapisa, razmjenjuju svoje odgovore s osobom u klupi te međusobno provjeravaju odgovore. Uz svaki odgovor/dio odgovora postavljaju znakove (+) slažem se, (-) navedeno nije točno, (?) potrebno je provjeriti. Nakon provjere, učitelj proziva određeni broj parova da pročitaju svoje uratke dok ih ostatak razreda dopunjava/ispravlja (ostvaruje se 1. ishod).

			Središnji dio

			Učenici INSERT metodom čitaju ulomak naziva Vanjski izgled. Po završetku čitanja, izrađuju mikroskopske preparate iglica bora te ih skiciraju i označavaju pomoću fotografije mikroskopskog preparata u jedinici DOS-a. Učenici potom raspravljaju o pročitanome te odgovaraju na pitanja iz samoga teksta, ali i međusobno (uz nadzor učitelja kako ne bi došlo do nerazumijevanja) pojašnjavaju možebitne nedoumice koje su označili tijekom čitanja ulomka. Tijekom ove aktivnosti ostvaruju se 2., 3. i 4. ishod.

			Završni dio

			Učitelj i učenici rade refleksiju na sat. Učitelj postavlja učenicima pitanja za provjeru ostvarenosti ishoda:

			•	Zašto su grane kod golosjemenjača uglavnom koso postavljene?

			•	Kako je površina iglica golosjemenjača povezana s regulacijom vode u biljci?

			•	Odbacuju li golosjemenjače ikada svoje iglice?

			•	Kako smola štiti biljku od hladnoće i ozljeda?

			•	Koje su prednosti sjemenog zametka i peludi u odnosu na protalij papratnjača?

			•	Kako je sjemenka sjemenjačama omogućila bolju rasprostranjenost?

			•	Uspijevaju li golosjemenjače svojim listićima proizvesti dovoljno hrane za cijelu biljku?

			Učenici pišu odgovore u bilježnicu ili na njih odgovaraju usmeno. Učitelj daje učenicima uputu da koriste tri listića. Jedan listić je zelene boje, drugi žute, a treći crvene boje. Ukoliko učenici ne znaju odgovoriti na postavljeno pitanje podižu crveni listić. Učitelj potom uz pomoć drugih učenika objašnjava učeniku pitanje. Ukoliko zna djelomično odgovor podiže žuti papirić te mu učitelj uz pomoć drugih učenika objašnjava.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati posebnosti golosjemenjača te da napišu jesu li i u čemu tijekom sata doživjeli AHA efekt).

			Ishodi drugog sata:

			1.	Opisati tipične predstavnike skupine

			2.	Na tipičnim predstavnicima objasniti osnovne značajke građe golosjemenjača te ih analizirati s obzirom na funkciju, način života i stanište

			3.	Izdvojiti primjere utjecaja golosjemenjača na čovjeka i biosferu

			Uvodni dio

			Uključi se! Učenici izrađuju mikroskopske preparate peludnih zrnaca te ih skiciraju usvojim bilježnicama. Promatrajući građu peludnih zrnaca i muških češerića raspravljaju o načinima oprašivanja.

			Središnji dio

			Ulomke Razmnožavanje i Raznolikost golosjemenjača učenici rade metodom čitanja uz anketu. Učenici čitaju tekst uz koji im učitelj unaprijed pripremi pitanja kojima će se provjeriti razumijevanje značenja (ostvaruju se 1., 2. i 3. ishod). Odgovore u anketi učenici prvo usporede s parom, a kasnije i skupinom/ razredom. Učenici koji su se javili, nakon toga čitaju svoje odgovore. Za vrijeme čitanja odgovora svoje slaganje, odnosno neslaganje ostali učenici izražavaju uzdizanjem/obaranjem palca. Učitelj pri svakom pitanju može prozvati nekoga od učenika da pojasni svoj stav (zašto je uzdignuo/oborio palac).

			Nakon toga, uz pomoć poveznica priloženih u DOS-u, učenici izrađuju materijale o rasprostranjenosti i raznolikosti golosjemenjača. Ovisno o vlastitim interesima (i dostupnim pomagalima) mogu izraditi straničnike s osobnim iskaznicama vrsta, infografike o zastupljenosti i ugroženosti skupine i sl. Izrađene materijale predstavljaju ostatku razreda. Učitelj nasumičnim prozivanjem poziva učenike da komentiraju točnost izloženih činjenica (ostvaruju se 2. i 3. ishod).

			Završni dio

			Učitelj i učenici rade refleksiju na sat tako što rješavaju interaktivni zadatak u sklopu jedinice DOS-a te raspravljaju o redukciji gametofita u korist sporofita.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati napretke u razmnožavanju golosjemenjača te dodatno pitanje na koje žele tijekom budućih sati dobiti odgovor).

			Prijedlozi prilagodbe sadržaja za učenike s teškoćama:

			Pri planiranju aktivnosti te rasprave, važno je predvidjeti dulje vrijeme izvođenja aktivnosti za učenike s teškoćama (ako oštećenja ili poremećaji interferiraju sa sposobnostima važnima za proces učenja). Svaku aktivnost, tj. svaki zadatak potrebno je planirati i izvoditi s predviđenim vremenom trajanja, uz uvođenje stanki ako je to učeniku potrebno zbog otklonjive pažnje, bržeg zamaranja i sl.

			Pri postavljanju problemskog pitanja treba potaknuti i ohrabriti učenike s teškoćom da iznesu svoje pretpostavke i navedu primjere. Pri tome nastavnik treba moderirati učenika. Smjernice za izvođenje aktivnosti mikroskopiranja možete pronaći u Didaktičko metodičkom priručniku.

			Prijedlozi prilagodbe sadržaja za darovite učenike:

			Radni zadaci kao i rasprave mogu se prilagođavati razvojnim potrebama i mogućnostima darovitih učenika tako da i sam darovit učenik može predložiti i raditi na dodatnim sadržajima koje će sam pronaći. Kod rasprave nastavnik može za darovitog učenika postaviti viša očekivanja u pogledu neovisnosti i ustrajnosti u postavljenim zadaćama; produbljivanje najizraženijih interesa i bavljenje onim što učenika u tim aktivnostima najviše zanima uz omogućavanje uvjeta za samostalne aktivnosti i samostalno istraživanje. Učenici mogu istražiti ljekovita svojstva golosjemenjača.

			6.5. Kritosjemenjače

			Obrada novog gradiva: 3 sata

			Generičke kompetencije: Suradnja, sposobnost analize i sinteze, sposobnost samoprocjene, sposobnost kritike

			Temeljni koncept: Evolucija, biološka raznolikost

			Cilj: Na tipičnim predstavnicima pojasniti građu i uloge skupine te njenu važnost za svakodnevni život

			Ishodi prvog sata:

			1.	Na tipičnim predstavnicima skupina, argumentirati povezanost građe i funkcije organizama s njihovim načinom života i staništem

			2.	Povezati usložnjavanje građe s razvojem novih osobina tijekom evolucije

			Uvodni dio

			Uključi se!

			Učenici olujom ideja zapisuju sve čega se prisjećaju vezano za biljku cvjetnjaču. Po završetku zapisa, uspoređuju svoje radove unutar skupine te prema potrebi rade korekcije. Učitelj odabire po jednog predstavnika skupine koji će izložiti svoj rad. Ostali učenici dopunjavaju izlaganje informacijama koje nisu napomenute.

			Središnji dio

			Učenici se dijele u tročlane skupine te svatko od njih proučava jedan dio ulomka o vanjskoj građi kritosjemenjača (biljni organi, podjela cvijeta s obzirom na spol i smještaj, cvat) te unutar svoje skupine pojašnjava uočeno. Pri radu, učenicima može pomoći predložak nalik ovome u prilogu. Učitelj prati rad te po potrebi pomaže i upućuje učenike u izvršavanju zadatka. Rezultati se izlažu ostatku razreda koji papirićima različitih boja ocjenjuju prezentirano. Zeleni papirić (izvrstan rad), žuti (potrebno je malo više truda) i crveni papirić (rad nije ispunio zadana očekivanja). Na ovaj način djelomično ostvaruju 1. i 2. ishod.

			Nakon provedene aktivnosti, učitelj učenicima projicira (ili dijeli printane predloške) s osobinama jednosupnica i dvosupnica. Učenici zatim na donesenom biljnom materijalu analiziraju i određuju jesu li prikupljene biljke jednosupnice ili dvosupnice. Svoje razloge za/protiv zapisuju u bilježnice kako bi im navedene zabilješke pomogle pri izlaganju pred razredom. Potvrdu točnosti grupiranja daju ostali učenici i predmetni učitelj. Na ovaj način ostvaruju se 1. i 2. ishod.

			Završni dio

			Učitelj i učenici rade refleksiju na sat. Učitelj postavlja učenicima pitanja za provjeru ostvarenosti ishoda:

			•	Koja je razlika između golosjemenjača i kritosjemenjača?

			•	Koja je razlika između jednospolnih i dvospolnih cvjetova?

			•	Hoće li kod dvospolnih cvjetova dolaziti do samooplodnje? Bi li to bila prednost ili mana s obzirom na nastanak potomaka?

			•	Kada ćemo za biljku reći da je jednodomna?

			•	Navedi primjere cvata iz svoje okoline.

			•	Ako biljka ima usporedne žile na listu, cvijet na bazi brojeva 4 ili 5 te razgranati korijen, je li ona jednosupnica ili dvosupnica?

			Učenici pišu odgovore u bilježnicu ili na njih odgovaraju usmeno. Učitelj potiče učenike da uzdizanjem/ obaranjem palca iskažu svoje slaganje/neslaganje s odgovorima. Slučaju da se učenici ne slažu s određenim odgovorom, učitelj ih poziva da načine dopunu/ispravak istoga.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati posebnosti kritosjemenjača te dodatno pitanje na koje žele tijekom budućih sati dobiti odgovor).

			Ishodi drugog sata:

			1.	Na tipičnim predstavnicima skupina, argumentirati povezanost građe i funkcije organizama s njihovim načinom života i staništem

			2.	Povezati usložnjavanje građe s razvojem novih osobina tijekom evolucije

			3.	Ukazati na važnost biotičkih i abiotičkih čimbenika prilikom oprašivanja i rasprostranjivanja

			Uvodni dio

			Uključi se!

			Učenici izrađuju kategorizacijsku tablicu o razmnožavanju mahovina, papratnjača i golosjemenjača gdje uspoređuju organe, spolne stanice i postupke koje prethode i slijede nakon oplodnje (ostvaruje se 1. ishod). Svoje radove uspoređuju prvo u paru, a zatim u skupini te naposljetku cijelom razredu. Pri svakoj etapi, zapisano se po potrebi korigira kako bi bilo u skladu s biološkim znanjima.

			Središnji dio

			Učenici izrađuju T-tablicu u kojoj uspoređuju prednosti i mane spolnog i nespolnog načina razmnožavanja. Po završetku pisanja, svoje zabilješke trebaju usporediti s odabranim učenikom u paru, a zatim i u grupi. Dok čitaju uratke drugih učenika, označavaju ih malim oznakama. U slučaju da se slažu s napisanim stavljaju znak (+), ako nisu sigurni je li napisano točno (?) ili ako znaju da je zapisana tvrdnja netočna (-). Potom učitelj poziva grupe da pročitaju svoje uratke. U slučaju da je još poneki (?) ostao nepojašnjen, drugi učenici i učitelj pomažu u razjašnjavanju (ostvaruju se ishodi 1. i 3.).

			Učenici gledaju video o nastanku spolnih stanica koji se nalazi u DOS-u te odgovaraju na pitanja koja se nalaze uz video. Metodom suradničkog učenja razmisli – razmijeni – podijeli, u paru te unutar manjih skupina uspoređuju odgovore i po potrebi se dopunjavaju i ispravljaju. Skupine se zatim javljaju izložiti odgovore pred ostatkom razreda (ostvaruje se 1. i 3. ishod). Ukoliko se učenici slažu s odgovorima podižu žuti papirić, a ako se ne slažu – crveni. Po završetku aktivnosti, učitelj provjerava je li netko od učenika doživio AHA efekt u odnosu na uvodnu aktivnost.

			Metodom vođenog čitanja učenici obrađuju preostali dio ulomka o razmnožavanju i rasprostranjivanju biljaka. Kroz raspravu o uočenim obilježjima i odgovaranjem na pitanja unutar DOS-a, ali i ona koja im postavlja učitelj, učenici demonstriraju razumijevanje znanja (ostvaruju se sva tri ishoda).

			Završni dio

			Učitelj i učenici rade refleksiju na sat. Prikupljene biljke koje se razvrstavali na jednosupnice i dvosupnice, učenici sada razvrstavaju prema novim kriterijima – s obzirom na načine oprašivanja i rasprostranjivanja. Nakon predstavljanja svog odabira/kategorizacije učitelj i ostali učenici komentiraju točnost izvedbe/ kategorije.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati važnost biljaka u svakodnevnom životu čovjeka).

			Za domaći rad učenici u zadatak dobivaju da prouče određenu skupinu kritosjemenjača (nasumično izvlače biljne porodice) te da je predstave prezentacijom/infografikom ili videouratkom.

			Ishodi trećeg sata:

			1.	Staviti u odnos uspješnost prilagodbi skupine s njihovim preživljavanjem i zastupljenošću u okolišu

			2.	Argumentirati primjere utjecaja kritosjemenjača na čovjeka i biosferu

			Uvodni dio

			Uključi se!

			Učenici metodom neprekinutog pisanja (vruća olovka) opisuju kako bi izgledao život bez biljaka i njihovih proizvoda. Po završetku zapisa, uspoređuju svoje radove unutar skupine te prema potrebi rade korekcije. Učitelj odabire po jednog predstavnika skupine koji će izložiti svoj rad. Ostali učenici dopunjavaju izlaganje informacijama koje nisu navedene.

			Središnji dio

			Učenici predstavljaju svoje uratke o raznolikosti kritosjemenjača (prezentacije/infografike ili videouratke) te uz pomoć pripremljenog kviza ili ankete procjenjuju koliko od izloženih informacija mogu primijeniti na svakodnevni život (ostvaruju 1. i 2. ishod).

			Završni dio

			Učitelj i učenici rade refleksiju na sat tako što rješavaju problemski zadatak na kraju jedinice DOS-a. Metodom suradničkog učenja razmisli – razmijeni – podijeli, u paru te unutar manjih skupina uspoređuju odgovore i po potrebi se dopunjavaju i ispravljaju. Skupine se zatim javljaju izložiti odgovore pred ostatkom razreda. Učenici uzdizanjem/obaranjem palca izražavaju slaganje/neslaganje s prezentiranim odgovorima.

			Svoje znanje učenici dodatno provjeravaju rješavanjem kviza u sklopu jedinice DOS-a.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati važnost naučenoga za evoluciju biljaka).

			Prijedlozi prilagodbe sadržaja za učenike s teškoćama:

			U pripremi svake aktivnosti važno je voditi brigu da učenici imaju dovoljno vremena za njezino izvođenje i po potrebi traženje pojašnjenja. Za izvođenje složenih aktivnosti, kao što je pokus, potrebno je učenicima dati predložak na kojem su slijedom navedene sve etape izvođenja pokusa te radnje koje tijekom svake etape trebaju izvesti.

			Prije izvođenja aktivnosti važno je provjeriti razumiju li učenici dobiveni naputak i pojasniti nejasnoće. Pitanja koja postavljate učeniku trebaju biti jasno oblikovana, a odgovori po potrebi podržani potpitanjima. Prisjećanje na ranije obrađene sadržaje možete potkrijepiti slikovnom podrškom ili zadanim smjernicama (pitanja, rečenice za dopunjavanje, sheme i sl.). Kod rješavanja kvizova učenicima s teškoćama prilagoditi pitanja već ponuđenim odgovorima ili sugestivnim pitanjima. Prilikom gledanja videozapisa po potrebi zaustaviti prikazivanje i dodatno pojasniti viđeno.

			Prijedlozi prilagodbe sadržaja za darovite učenike:

			Nastavnik bi mogao zadati darovitom učeniku da pripremi izlaganje o sjemenkama, o kojima su već učili, kako bi nakon što učenici zapišu čega se sjećaju mogao to prezentirati njima te bi oni mogli provjeriti svoj zapis ili ga nadopuniti.

			Učenici mogu izraditi igru bingo pomoću koje će i svi ostali učenici ponoviti gradivo: https://www.teacherspayteachers.com/Product/Game-Plant-bingo-50-unique-cards-clues-565431

			Učenik može sam pronaći neki zahtjevniji pokus, ili mu nastavnik zada neki zanimljivi pokus, čiji postupak i opis može izložiti na plakatu. Učenici mogu izraditi model kao na slici

			6.6.  Biljke sa sjemenkom – ponavljanje

			Sistematizacija (ponavljanje) gradiva: 2 sata

			Generičke kompetencije: Suradnja, sposobnost analize i sinteze, sposobnost samoprocjene, sposobnost kritike

			Temeljni koncept: Evolucija, biološka raznolikost

			Cilj: argumentirano usporediti skupine sjemenjača te izdvojiti evolucijske napretke i ukazati na važnost skupine u svakodnevnom životu

			Ishodi prvog sata:

			1.	Na tipičnim predstavnicima objasniti osnovne značajke građe pojedine skupine biljaka te ih analizirati s obzirom na funkciju, način života i stanište

			2.	Staviti u odnos uspješnost prilagodbi pojedine skupine s njihovim preživljavanjem i zastupljenošću u okolišu

			Uvodni dio

			Uključi se!

			Učenici ponavljaju naučeno izradom Vennova dijagrama prema uputama koje su unutar uvodnog dijela jedinice DOS-a. Time se ostvaruju 1. i 2. ishod. Nakon izrade Vennovog dijagrama učenici se mogu okušati u raspoznavanju predstavnika sjemenjača u sklopu interaktivnog zadatka Usporedba sjemenjača.

			Središnji dio

			Učenici u parovima rješavaju zadatak o fotosintezi vodenih biljaka i čimbenicima koji utječu na nju. Odgovore nakon izvedenog zadatka izmjenjuju s parom do sebe te se međusobno korigiraju i dopunjavaju (ostvaruju 1. i 2. ishod). Nakon navedene aktivnosti, odgovore čitaju ostatku razreda. Učenici koji smatraju da je pojedini odgovor točan dignu palac gore, a svi koji misle da odgovor nije točan palac usmjeravaju dolje. Učitelj potom odabire jednog učenika da objasni zašto se slaže s ponuđenim odgovorom, te drugog da kaže zašto se ne slaže.

			Završni dio

			Učitelj i učenici rade refleksiju na sat. Učitelj postavlja učenicima pitanja za provjeru ostvarenosti ishoda:

			•	Zašto je izlazak na kopno uvjetovan pojavom i razvojem autotrofnih organizama?

			•	Skicirajte na ploču ili u bilježnicu razvojno stablo od prvih do današnjih skupina biljaka te ukažite na evolucijske napretke koji su doveli do „skokova“ u razvoju.

			•	Koje osobine su zajedničke golosjemenjačama i kritosjemenjačama, a prema kojima se razlikuju?

			•	Kako atmosfera obogaćena ugljikovim (IV) oksidom djeluje na stopu fotosinteze?

			•	Pri kojim valnim duljinama je svjetlost najpovoljnija za provedbu procesa fotosinteze?

			Učenici pišu odgovore u bilježnicu ili na njih odgovaraju usmeno. Učitelj daje učenicima uputu da koriste tri listića. Jedan listić je zelene boje, drugi žute, a treći crvene boje. Ukoliko učenici ne znaju odgovoriti na postavljeno pitanje podižu crveni listić. Učitelj potom uz pomoć drugih učenika objašnjava učeniku pitanje. Ukoliko zna djelomično odgovor podiže žuti papirić te mu učitelj uz pomoć drugih učenika objašnjava.

			Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati jesu li u čemu tijekom sata doživjeli AHA efekt).

			Za domaći uradak učenici imaju zadatak prema priloženim uputama u jedinici DOS-a izmjeriti visinu pet jedinki golosjemenjača i pet jedinki kritosjemenjača.

			Ishodi drugog sata:

			1.	Na tipičnim predstavnicima objasniti osnovne značajke građe pojedine skupine biljaka te ih analizirati s obzirom na funkciju, način života i stanište

			2.	Staviti u odnos uspješnost prilagodbi pojedine skupine s njihovim preživljavanjem i zastupljenošću u okolišu

			Uvodni dio

			Uključi se!

			Učenici izlažu rezultate mjerenja stabala svoje okoline. Računanjem prosječnih vrijednosti svih prikupljenih jedinki određuje se srednja vrijednost visine stabala i odgovara na pitanje koja od proučavanih skupina je viša. Učenici u kratkoj raspravi s učiteljem navode primjere gdje bi ova metoda mogla doći do izražaja (svakodnevni život, klimatologija ili znanstvena istraživanja). Na ovaj način učenici djelomično ostvaruju 1. i 2. ishod.

			Središnji dio

			Učenici u parovima rješavaju zadatak o opstanku vrsta. Odgovore nakon izvedenog zadatka izmjenjuju s parom do sebe te se međusobno korigiraju i dopunjavaju (ostvaruju 1. i 2. ishod). Nakon navedene aktivnosti, odgovore čitaju ostatku razreda. Učenici koji smatraju da je pojedini odgovor točan dignu palac gore, a svi koji misle da odgovor nije točan palac usmjeravaju dolje. Učitelj potom odabire jednog učenika da objasni zašto se slaže s ponuđenim odgovorom, drugog da kaže zašto se ne slaže.

			U nastavku, učenici formiraju skupine (4 – 6 članova) i proučavaju ulomak DOS-a naslova Prilagodbe život znače. Kao uvodnu motivaciju raspravljaju o prilagodbama organizama prikazanim na fotografijama te raspravljaju o odgovorima na pitanja u sklopu navedenog poglavlja. Međusobnom podjelom zadataka unutar skupine organiziraju rad i izvedbu praktičnih radova. Kao pomoć pri izvedbi mogu koristiti i predložak nalik ovome u prilogu.

			Učitelj prati rad, pomaže i upućuje po potrebi. Rezultati se izlažu ostatku razreda koji papirićima različitih boja ocjenjuju prezentirano. Zeleni papirić (izvrstan rad), žuti (potrebno je malo više truda) i crveni papirić (rad nije ispunio zadana očekivanja). Rad s najvećim brojem prikupljenih zelenih papirića može biti nagrađen i odgovarajućom ocjenom. Na ovaj način djelomično ostvaruju 1. i 2. ishod.

			Završni dio

			Učenici rade refleksiju na sat te svoje znanje provjeravaju rješavanjem provjere na kraju modula. Procjene ishoda, kao i procjene aktivnosti učenika tijekom sata i razvoja generičkih kompetencija, učitelj zapisuje u svoj dnevnik poučavanja. Kao dodatni projekt učenici u zadatak mogu dobiti izradu foto – herbarija.

			Učitelj poziva učenike da ispišu stranice dnevnika učenja uz dodatnu uputu da napišu što su naučili (odraz – jednom do dvije rečenice opisati posebnost skupine sjemenjača).

			Prijedlozi prilagodbe sadržaja za učenike s teškoćama:

			Prije izvođenja niza povezanih aktivnosti koje će učenici samostalno obavljati može im se prikazati plan rada tj. slijeda aktivnosti. Za uspješnije sudjelovanje u raspravi učenicima je poželjno pripremiti smjernice u obliku pitanja.

			Za provjeru ishoda po potrebi koristiti vizualnu podršku, a uz pitanja postaviti alternativne odgovore. Domaću zadaću mjerenja drveća smanjiti na jedno stablo, uputiti učenike da koriste upute iz inkluzivnog prikaza u DOS-u. Kod izračunavanja visine paziti na učenike s diskalkulijom, u svakom slučaju kod svih učenika treba provjeriti jesu li razumjeli proceduru.

			Prilikom istraživačkog rada učenicima s teškoćama dati jasne upute što se od njih očekuje te pojednostaviti predložak za bilježenje istraživačkog rada.

			Prilikom gledanja videzapisa po potrebi ga zaustaviti i dodatno pojasniti.

			Prijedlozi prilagodbe sadržaja za darovite učenike:

			Tijekom organizacije rada s darovitim učenicima preporuča se izmjenjivati interaktivne aktivnosti u kojima je dominantno njihovo kreativno izražavanje i mišljenje, kreativno rješavanje problema te poticanje njihovih misaonih procesa. Sukladno tome, preporuča se osigurati prilagodbu trajanja aktivnosti tijekom istraživanja u skladu s učenikovom koncentracijom, interesima i angažiranošću. Više prostora, vremena i materijala te organizaciju složenijih i zahtjevnijih aktivnosti koje traže korištenje apstraktnim mišljenjem i višim razinama kognitivnih procesa, integraciju igre i učenja. Postavljanje viših očekivanja od darovitih učenika u pogledu neovisnosti i ustrajnosti u postavljenim zadaćama, produbljivanje najizraženijih interesa i bavljenje onim što učenika u tim aktivnostima najviše zanima te omogućavanje uvjeta za samostalne aktivnosti i samostalnu izradu projekata. Više ideja možete pronaći na poveznici: https://www.scholastic.com/teachers/activities/teaching-content/plants-11-studyjams-interactive-science-activities/

			Prijedlog stranice dnevnika učenja za učenike s teškoćama:

			DOS-ovi i novi kurikularni dokumenti

			S obzirom da kao učitelji u nastavi redovito pratite izmjene u školstvu, sigurno ste se zapitali kako materijale izrađene u obliku DOS-a koristiti u svjetlu novih kurikularnih dokumenata i je li to uopće moguće.

			Naime, kurikularna reforma na području predmeta Biologija donosi značajne promjene u vidu sadržaja poučavanja, metoda i načina poučavanja pa i samoga vrednovanja naučenoga. Kako se prilagoditi tome?

			Način planiranja nastave učitelja uvelike će se morati promijeniti. Dosadašnji plan i program (2006) u sebi je sadržavao propisane sadržaje/ključne pojmove koji su se morali ostvariti tijekom određene godine poučavanja predmeta. PiP je u osnovi pisan za učitelja i olakšavao je njegovo planiranje rada. Kurikularni dokumenti pisani su za učenike tj. usmjereni su na njihove odgojno-obrazovne ishode. Redoslijed ostvarivanja ishoda nije propisan i određuje ga sam učitelj. Nastavni sadržaji na kojima se ostvaruju ishodi također nisu propisani kurikulumom već ih učitelj sam odabire. Dakle, učitelji sami, na temelju definiranih ishoda promišljaju, planiraju i ostvaruju nastavu u okvirima postojećih mogućnosti škole i lokalne zajednice.

			Upravo ta autonomija nastavnika je ono gdje DOS-ovi mogu pomoći. Naime, pri obradi određene teme/cjeline poučavanja, predviđeno je da se krene od onoga što je učenicima poznato (čovjeka) te da se dalje uspoređuju organiziranost/životne funkcije kod predstavnika glavnih skupina živoga svijeta uz razvitak prirodoslovne pismenosti učenika. Učitelji sami odabiru na kojim primjerima će njihovi učenici provoditi navedenu usporedbu odnosno koje vrste će njihovi učenici izučavati, a sve u svrhu ostvarivanja propisanih ishoda.

			Prema kurikularnim dokumentima, učenici će u 7. razredu učiti o disanju živih bića, transportu tvari kroz organizam, prehrani živih bića, kretanju i zaštiti živih bića. Dok će u 8. razredu učiti o principima regulacije stalnog sastava tjelesnih tekućina, životnim ciklusima organizama, važnosti reakcije na podražaj i obradi informacija te će u evolucijskom pregledu živoga svijeta objediniti ideje o međuodnosima živih bića i okoliša u smislu preživljavanja (https://mzo.hr/sites/default/files/dokumenti/2017/OBRAZOVANJE/NACION-KURIK/PREDMETNI-KURIK/biologija.pdf ). Sadržaji DOS-a posloženi su prema PiP-u, znači da su svi učitelji vrlo dobro upoznati s time gdje se što nalazi (što je u sadržaju 7. razreda, a što u sadržaju 8. razreda), lako će se snalaziti u materijalima i odbrati ono što će pomoći njihovim učenicima kako bi ostvarili ishode.

			Kako DOS-ove uklopiti u cjeline predviđene kurikularnim dokumentima? Prikazati ćemo vam na primjeru teme Prehrana živih bića.

			Cjelina – Prehrana živih bića

			Kao što smo već napomenuli u poučavanju Biologije važno je krenuti od onoga što je učenicima poznato pa stoga krećemo s čovjekom.

				Učenici se upoznaju sa smještajem organa probavnog sustava čovjeka, njihovom građom i funkcijama pri čemu mogu koristiti materijale iz DOS-a Sustav organa za probavu https://edutorij.e-skole.hr/share/proxy/alfresco-noauth/edutorij/api/proxy-guest/3b8a4b4e-84b0-4580-aa6f-e38efe028ed9/biologija-8/m05/j02/index.html i ostvariti ishode – A.7.2.8., A.7.2.9., D.7.1.1. kurikuluma Biologije

				Proučavanjem dostupnih materijala koji prikazuju funkcioniranje probavnih organa učenici raspravljaju o važnosti i ulogama probavnih organa u životu čovjeka pri čemu mogu koristiti materijale DOS-a Sustav organa za probavu – ponavljanje https://edutorij.e-skole.hr/share/proxy/alfresco-noauth/edutorij/api/proxy-guest/3b8a4b4e-84b0-4580-aa6f-e38efe028ed9/biologija-8/m05/j03/index.html i ostvariti ishode – A.7.2.9., B.7.1.1., C.7.2.1., D.7.1.1. kurikuluma Biologije

				Proučavanjem sastava namirnica koje konzumiraju u svakodnevnom životu, učenici mogu utvrditi prisutnost pojedinih hranjivih tvari, vitamina i minerala te raspravljati o važnosti raznolike prehrane i utjecaju prehrane na zdravlje pojedinca. Pri tome im može pomoći sadržaj DOS-a Pravilna prehrana i zdravlje https://edutorij.e-skole.hr/share/proxy/alfresco-noauth/edutorij/api/proxy-guest/3b8a4b4e-84b0-4580-aa6f-e38efe028ed9/biologija-8/m05/j01/index.html pomoću kojeg mogu ostvariti ishode B.7.1.1., B.7.2.2., C.7.2.3., C.7.2.4., D.7.1.1. kurikuluma Biologije

				Što se događa s ljudskim organizmom u slučaju bolesti pojedinih organa i/ili kao posljedica nepravilne prehrane učenici mogu proučiti na primjerima dostupnima u tri prethodno navedena DOS-a i na taj način ostvariti ishode – B.7.2.1., B.7.2.2., B.7.3.8., C.7.2.5., D.7.1.1., D.7.1.2., D.7.1.3. kurikuluma Biologije

				

			Nakon što su proučili prehranu čovjeka, učenici se upoznaju s prehranom kod predstavnika glavnih skupina živoga svijeta. Pri tome se misli na bakterije, protiste, gljive, biljke i životinje. Preporuka učiteljima je da odaberu vrste/predstavnike koji su bliske i lako prepoznatljive od strane učenika.

				Proučavanjem dostupnih materijala o anatomskoj građi i funkcioniranju probavnih organa predstavnika skupina bliskim učenicima omogućuje se zaključivanje o zajedničkim principima i razlikama u prehrani te se ostvaruju ishodi – A.7.2.11., B.7.3.4., B.7.3.8., D.7.1.1. kurikuluma Biologije. Pri planiranju ove aktivnosti učiteljima mogu poslužiti slijedeći DOS-ovi:

				Raznolikost živoga svijeta – razlike između autotrofa i heterotrofa https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m01/j05/index.html

				Praživotinje i alge https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m03/j01/index.html

				Spužve i žarnjaci – poglavlje Kako do hrane? https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m04/j02/index.html

				Mekušci https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m04/j04/index.html

				Niži beskralježnjaci – ponavljanje; poglavlje – Prehrana filtriranjem https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m04/j05/index.html

				Člankonošci – Klještari (vanjska probava pauka) https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m04/j07/index.html

				Ribe i vodozemci https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m05/j02/index.html

				Gmazovi https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m05/j03/index.html

				Ptice https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m05/j04/index.html

				Sisavci https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m05/j05/index.html

				Razvoj biljaka; ulomak Zašto su biljke važne? https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m06/j01/index.html

			Nakon što su učenici usvojili prehranu na razini organizma, poučavamo ih procesima koji se događaju na staničnoj razini, a nužni su za funkcioniranje probavnih organa i razgradnje hranjivih tvari i dobivanje energije.

				Učenici proučavaju povezanost prisutnosti klorofila s procesom fotosinteze te ovisnost fotosinteze o vanjskim čimbenicima pri čemu ostvaruju ishode – B.7.1.1., B.7.3.4., B.7.3.8., C.7.1.1., C.7.1.2, D.7.1.1. kurikuluma Biologije. Pri proučavanje fotosinteze mogu im pomoći sadržaji dostupni u DOS-ovima poput – Euglene u uzgoju https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m03/j03/index.html i/ili Fotosinteza i vodene biljke https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m06/j06/index.html

				promatranjem dostupnih materijala te izradom samostalnih prikaza povezanosti fotosinteze i staničnog disanja učenici ostvaruju ishode – B.7.3.2., B.7.3.8., C.7.1.2., C.7.1.3., C.7.1.4., D.7.1.1. kurikuluma Biologije – pri čemu mogu koristiti sadržaj DOS-a Razvoj biljaka; ulomak Zašto su biljke važne? https://edutorij.e-skole.hr/share/proxy/alfresco-noauth/edutorij/api/proxy-guest/c22bacc6-4a87-450d-9dc0-2acf43ade625/biologija-7/m06/j01/index.html

			Korištenje DOS-ova na način na koji smo Vam upravo prikazali može Vam olakšati planiranje nastave i poslužiti kao početna točka u osmišljavanju aktivnosti za učenike. Nadamo se da ćete ih rado koristiti,

